D ja C võtavad kenasti kokku ka muudes tajumodaalsustes ja muudel viisidel saadud tulemused, mis veenavad lugejat ilmselt kenasti, et teadvusega on seotud tõepoolest  mingisugune globaalne aktiivsus üle terve aju. Aga mida see tähendab? Seda, et teadvus on ajus, me ju juba teadsime. See, et teadvus on seotud üldise aktiivsuspuhanguga, mis on mõõdetav aju erinevatest piirkondadest, ei ütle meile ju suurt midagi selle kohta, mis on teadvus. Või ütleb? Kas see pikk ja lohisev ja esiletõstetud lause aitab kellelgi selgitada, miks hambaorgi jalgaastumine teeb põrgulikku valu? Mõnes mõttes näib, et ehkki uurimistööd on tehtud aukartustäratavalt palju (D ja C tsiteerivad üle 350 teadustöö), teame me teadvuse kohta ikkagi vähe.